थोक मंडी में आलू 2 रुपए किलो, नहीं निकली लागत
बंपर आवक के चलते थोक मंडी में आलू के औसत भाव दो रुपए किलो पहुंच गए। यह इस सीजन का सबसे कम भाव है। फुटकर में 6 से 8 रुपए किलो बिक रहा है। इससे आम लोगों को तो राहत है लेकिन किसानों की लागत भी नहीं निकल पा रही है। घटती कीमतों की वजह आलू की बंपर पैदावार के अलावा उनका छोटा आकार भी है।
सोमवार को पुराने गल्ला बाजार स्थित थोक मंडी में आलू 2 से 5 रुपए किलो बिका। यानी आलू के भाव 80 से 200 रुपए रहे। कुल मिलाकर आलू के औसत भाव दो रुपए किलो रहे। आलू व्यापारियों के मुताबिक आवक ज्यादा है। इससे गिरावट है। सागर में इस बार 400 हेक्टेयर में आलू लगाया गया है। व्यापारी अभय सिंह ने बताया कि आलू का आकार छोटा है। इससे किसानों को उसके कम भाव मिल रहे हैं।
10 हजार का नुकसान : एक हेक्टेयर में आलू लगाने पर खाद, बीज, बुआई, कीटनाशक, आलू निकालने का खर्च सहित अन्य मिलाकर 70 हजार खर्च होते हैं। एक हेक्टेयर में 300 क्विंटल आलू होता है। औसत भाव दो रुपए किलो है। इससे किसानों को 60 हजार रुपए मिलेंगे। यानी 10 हजार रुपए का नुकसान। इसमें किसान की मेहनत नहीं जोड़ी है। यदि ये जोड़ा जाए तो आलू उगाने वाले किसानों को भारी नुकसान हुआ है।
नहीं मिल पा रहा है लागत मूल्य भी
आलू के दाम लगातार गिर रहे हैं। इससे किसानों का लागत मूल्य भी नहीं निकल रहा है। यूपी में भी आलू की बंपर पैदावार हुई है। इसके अलावा सरकार द्वारा निर्यात बंद किया गया है। इससे भी आलू के रेट लगातार कम होते जा रहे हैं।
पुराने गल्ला बाजार में ही होगी आलू की नीलामी
आलू के घोष विक्रय की प्रक्रिया पुराने गल्ला बाजार की सब्जी मंडी में ही होगी। नई गल्ला मंडी में सिर्फ प्याज की थोक खरीदी होगी। - अरविंद ताम्रकार मंडी सचिव सागर
नई मंडी में पहले ही दिन
80 ट्राली प्याज आई
सागर। नई गल्ला मंडी स्थित प्रांगण क्रमांक-2 में प्याज की नीलामी शुरू हो गई है। पहले ही दिन सोमवार को मंडी में 80 ट्राली प्याज आई। जो 280-311 रुपए प्रति मन (40 किलो) के भाव यानी 7 रुपए से 7.75 रुपए प्रति किलो के भाव पर बिकी है। मंडी सचिव अरविंद ताम्रकार ने बताया कि आने वाले कुछ दिनों में प्याज की आवक और बढ़ जाएगी। प्याज के भाव को लेकर किसान अभी तो संतुष्ट हैं। प्याज के भाव आवक बढने के बाद गिरेंगे अथवा यथावत रहेंगे। इस बारे में फिलहाल कुछ नहीं कहा जा सकता है।
आफत में किसान
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva bho_Deva